Document ID: 31999R2603

Komisjoni määrus (EÜ) nr 2603/1999,
9. detsember 1999,
millega nähakse ette nõukogu määrusega (EÜ) nr 1257/1999 sätestatud maaelu arendustoetusele ülemineku eeskirjad
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 17. mai 1999. aasta määrust (EÜ) nr 1257/1999 Euroopa Põllumajanduse Arendus- ja Tagatisfondilt (EAGGF) saadava maaelu arendustoetuse kohta ning teatavate määruste muutmise ja asendamise kohta, [1] eriti selle artikli 53 lõiget 1,
ning arvestades, et:
(1) Määrust (EÜ) nr 1257/1999 kohaldatakse ühenduse toetuse suhtes alates 1. jaanuarist 2000. Kõnealuse määrusega kehtetuks tunnistatud määrusi ja sätteid kohaldatakse siiski komisjoni poolt nende määruste alusel enne 1. jaanuari 2000 heaks kiidetud tegevuste suhtes.
(2) Üleminekueeskirjad peaksid hõlbustama üleminekut olemasolevatelt toetuskavadelt uuele maaelu arengu toetuskavale, et vältida raskusi ja viivitusi maaelu arendustoetuse rakendamisel üleminekuaja jooksul.
(3) Maaelu arendustoetus vastavalt määrusele (EÜ) nr 1257/1999 hõlmab programmitöö perioodi, mis algab 1. jaanuaril 2000. Selleks, et tagada kõigi tulevaste meetmete täielik integreerimine uutesse programmidesse, ei tohiks komisjon enam heaks kiita meetmeid või nende parandusi, mis on seotud olemasolevate pärast 31. detsembrit 1999 kehtivate kavadega, välja arvatud juhul, kui mõjuvatel põhjustel on nõutav kohene heakskiit.
(4) Põllumajanduse keskkonnatoetuse jätkuvuse tagamiseks peaks liikmesriikidel olema õigus pikendada olemasolevaid põllumajanduse keskkonnakaitsega seotud kohustusi ajavahemikuks, mis võimaldab üleminekut uuele kavale, ning sõlmida uusi põllumajanduse keskkonnakaitse lepinguid, juhul kui suudetakse tagada nende kohustuste täielik vastavus uuele toetuse raamprogrammile. Uute põllumajanduse keskkonnatoetuse eeskirjade tõhususe tagamiseks tuleb üleminekuaja erikorda põllumajanduse keskkonnapoliitikaga seotud kohustuste suhtes kohaldada alates 30. juulist 1999, päev pärast selle korralduskomitees liikmesriikidele teatavaks tegemist. Liikmesriikidel peaks samuti olema lubatud enne 1. jaanuari 2000 võtta uusi põllumajanduse keskkonnapoliitikaga seotud kohustusi enne 30. juulit 1999 esitatud taotluste alusel vastavalt nõukogu määrusele (EMÜ) nr 2078/92, [2] viimati muudetud komisjoni määrusega (EÜ) nr 2772/95. [3]
(5) Enne 1. jaanuari 2000 seoses maaelu arengukavadega võetud kohustustest tulenevaid makseid, mida tulevikus rahastab EAGGFi tagatisrahastu, peaks kuni 31. detsembrini 2001 jätkuvalt rahastama EAGGFi arendusrahastu vastavalt olemasolevatele toetuse saamise tingimustele ning võttes arvesse olemasolevaid vahendeid. Kuni 31. detsembrini 2001 võib sellistest kohustustest tulenevaid mitmeaastasi kulutusi, samuti hiljemalt 1999. aastat puudutavaid hüvitisi siiski teatavatel tingimustel rahastada EAGGFi tagatisrahastu kaudu, kui vahendeid ei ole või kui olemasolevad vahendid on ebapiisavad. Igal juhul peaks mitmeaastaseid kulutusi pärast 31. detsembrit 2001 rahastama EAGGFi tagatisrahastu.
(6) Tuleks kehtestada erieeskirjad selle kohta, mis kuupäevast uute maaelu arengu programmdokumentide alusel tekkinud kulutused vastavad toetuse saamise tingimustele.
(7) Lahendamaks konkreetseid probleeme üleminekul loomühikute põhjal makstavalt hüvitiselt hektari põhjal makstavale toetusele, tuleks liikmesriikidele lubada üheaastast üleminekuaega, mil jätkatakse hüvitise maksmist loomühiku põhjal.
(8) Riigiabi eeskirjade kohaldamise kuupäevad, mis on sätestatud määruse (EÜ) nr 1257/1999 IV jaotises, tuleks määratleda uue abi kohta nõukogu 22. märtsi 1999. aasta määruse (EÜ) nr 659/1999 (millega sätestatakse EÜ asutamislepingu artikli 93 üksikasjalikud rakenduseeskirjad) [4] tähenduses.
(9) Käesolevas määruses sätestatud meetmed on kooskõlas põllumajandusstruktuuride ja maaelu arengu komitee arvamusega,
ON VASTU VÕTNUD KÄESOLEVA MÄÄRUSE:
I PEATÜKK
Reguleerimisala
Artikkel 1
Käesoleva määrusega sätestatakse meetmed, hõlbustamaks üleminekut kehtivalt süsteemilt määrusega (EÜ) nr 1257/1999 kehtestatud süsteemile.
II PEATÜKK
Olemasolevad meetmed
Artikkel 2
Komisjon ei kiida heaks määruse (EÜ) nr 1257/1999 artikli 55 lõikega 1 kehtetuks tunnistatud määruste raames võetud pärast 31. detsembrit 1999 kehtivaid meetmeid ega neisse tehtud parandusi, välja arvatud juhul, kui mõjuvatel põhjustel on nõutav kohene heakskiit.
Artikkel 3
1. Liikmesriigid võivad määruse (EMÜ) nr 2078/92 alusel võetud põllumajanduse keskkonnapoliitikaga seotud kohustusi, mis lõppevad enne, kui komisjon kiidab heaks maaelu arengu programmdokumendi, pikendada maksimaalselt ühe aasta võrra, kuid mitte mingil juhul kauemaks kui 31. detsembrini 2000.
Ajapikendust ei võeta arvesse kohustuste kehtivusaja arvutamisel määruse (EÜ) nr 1257/1999 raames.
2. Liikmesriigid võivad võtta uusi põllumajanduse keskkonnapoliitikaga seotud kohustusi määruse (EMÜ) nr 2078/92 kohaselt üksnes enne 1. jaanuari 2000 ning tingimusel, et:
a) enne 30. juulit 1999 on esitatud taotlus ning põllumajanduse keskkonnatoetuse jätkuvus nõuab kohustuse võtmist põhjendamatult viivitamata; või
b) neid kohustusi kohandatakse vajaduse korral ja niipea kui võimalik komisjoni poolt heakskiidetud maaelu arengu programmdokumendiga. Kui selline kohandamine toimub, ei võeta kohandamisele eelnevat ajavahemikku arvesse kohustuste kehtivusaja arvutamisel määruse (EÜ) nr 1257/1999 raames.
3. Kui liikmesriigid kohaldavad lõikeid 1 või 2, integreerivad nad seal sisalduva oma maaelu arengukavadesse. Liikmesriigid täpsustavad, millistel juhtudel nad on kohaldanud lõikeid 1 või 2, ning integreerivad lõike 2 punktis b osutatud kohandused.
Artikkel 4
1. Nõukogu määrustega (EMÜ) nr 1696/71, [5] (EMÜ) nr 404/93 [6] ja (EÜ) nr 2200/96 [7] antava toetuse suhtes, samuti nõukogu määrustega (EMÜ) nr 4256/88, [8] (EMÜ) nr 1610/89, [9] (EMÜ) nr 867/90, [10] (EÜ) nr 950/97, [11] (EÜ) nr 951/97 [12] ja (EÜ) nr 952/97 [13] antava toetuse suhtes kohaldatakse käesoleva artikli lõikeid 2 ja 3.
2. Liikmesriikide poolt enne 1. jaanuari 2000 võetud kohustustest tulenevaid makseid, sealhulgas hiljemalt 1999. aastat puudutavaid hüvitisi, mille kohta on komisjon saanud maksetaotluse enne 1. jaanuari 2002, rahastab vahendite olemasolu korral jätkuvalt EAGGFi arendusrahastu vastavalt lõikes 1 osutatud määrustes sätestatud tingimustele.
Kui esimeses lõigus osutatud toiminguteks ei ole vahendeid või need on ebapiisavad, võib maaelu arenguprogrammi ajavahemikuks 2000-2006 integreerida ja EAGGFi tagatisrahastust rahastada järgmisi makseid tingimusel, et asjaomane liikmesriik sätestab kriteeriumid, millega tehakse selgelt kindlaks integreeritavad kulutused:
a) maksed seoses hüvitistega, mis on seotud hiljemalt 1999. aastaga; või
b) maksed seoses mitmeaastaste kulutustega aladel, mis ei ole alates 1. jaanuarist 2000 määratletud eesmärgi 1 sihtalad.
3. Ühenduse toetust lõike 2 esimeses lõigus osutatud toimingute mitmeaastaste kulutuste jaoks, mille maksetaotluse komisjon saab pärast 31. detsembrit 2001, rahastab EAGGFi tagatisrahastu nendel aladel, mis ei ole alates 1. jaanuarist 2000 määratletud eesmärgi 1 sihtalad.
4. Liikmesriigid täpsustavad oma maaelu arengukavades, millal nad on kohaldanud lõikeid 1 või 2.
Artikkel 5
1. Liikmesriigid esitavad komisjonile ka edaspidi aruande olemasolevate meetmete kohta vastavalt kõnealuste meetmete suhtes kohaldatavatele eeskirjadele.
2. Liikmesriigid esitavad komisjonile 31. märtsiks 2000 artikliga 4 hõlmatud toimingute aruande. See aruanne tuleb esitada vastavalt I ja II lisas esitatud tabelitele.
III PEATÜKK
Uued meetmed
Artikkel 6
Kulutuste eest on õigus saada toetust EAGGFi tagatisrahastult üksnes juhul, kui summa on tegelikult põllumajanduse arengukava meetmega toetuse saajale makstud pärast 31. detsembrit 1999 ning pärast kuupäeva, mil komisjonile esitati või saadeti maaelu arengukava või selle kava muudatus, mis on asjakohane kõnealuse meetme puhul. Kulutuste toetuse tingimustele vastavuse alguseks loetakse kõnealustest kuupäevadest hilisemat.
Eelhindamise kulude eest on siiski õigus saada toetust vastavalt komisjoni määruse (EÜ) nr 1750/1999 [14] artiklile 40, kui toetus on makstud pärast 31. juulit 1999.
Artikkel 7
Liikmesriigid võivad sätestada oma maaelu arengukavades, et 2000. aastaga seotud maksete puhul makstakse hüvitisi endiselt loomühiku alusel. Sellisel juhul kohaldatakse määruse (EÜ) nr 1257/1999 lisas osutatud maksimumhüvitist loomühiku kohta.
IV PEATÜKK
Riigiabi
Artikkel 8
Määruse (EÜ) nr 1257/1999 IV jaotise sätteid kohaldatakse uute toetuste suhtes määruse (EÜ) nr 659/1999 artikli 1 punkti c tähenduses alates 1. jaanuarist 2000.
V PEATÜKK
Lõppsätted
Artikkel 9
Käesolev määrus jõustub selle Euroopa Ühenduste Teatajas avaldamise päeval.
Artiklit 3 kohaldatakse alates 30. juulist 1999.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 9. detsember 1999

Labels: 15
19
6